Quoniam quæ sunt seu dicuntur oblivioni plerumque, aliqua interveniente causa, traduntur, idcirco consuevit antiquitas et adhuc hoc idem præsens tenet ætas ut quod dignum memoria videtur stili officio designatur ut posteritati firmiter fideliter commendetur. Ea propter ego Henricus, Eduensis ecclesiæ humilis episcopus, omnibus tam futuris quam præsentibus significo quod ecclesiam de Ruergia cum integritate suarum possessionum et appenditiarum, apud Corbigniacum, in præsentia domini Gauffridi Nivernensis episcopi, donno Waloni Corbigniacensi abbati viro bonæ memoriæ, fratribusque ibidem cohabitantibus et Deo servientibus, pro peccatorum meorum remissione et anniversario, juste et canonice legavi et imperpetuum dedi et concessi. Ut autem notum sit quod bona fide et, ut credo, divino instinctu effectui mancipavi, auctoritate qua fungor interdico et præcipio ne quis prædictis fratribus super hac donatione injuriam seu aliquam molestiam inferre præsumat. Si quis vero nostrum præceptum super hoc contempserit, anathematis sententia puniatur. Hoc donum feci salvo jure episcopali. Cæterum quia ecclesiastica dona solempniter facienda sunt, præfatum donum testium subscriptione et proprii sigilli impressione confirmatum est. Hujus rei testes sunt Armannus de Avalone Eduensis archidiaconus, Ascherius Eduensis canonicus et nepos præfati abbatis, Bauduinus prædicti cœnobii prior, Hugo decanus, Petrus sacrista, Petrus Albus, Willelmus nepos abbatis, Hugo de Valle, Obertus de Monte, Alinardus de Monte Ruppillione, Rainaldus de Ville, Gaultherius capellanus Sancti Sequani, multique alii brevitatis compendio prætermissi, et est subscriptum. Actum est hoc anno ab incarnatione Domini M.C.L.II, concurrente septimo, indictione quinta decima, epacta XIIa, IIIIº nonas octobris, luna XXa, regnante Ludovico rege Francorum et duce Aquitanorum, Odone fratre præfati episcopi existente duce Burgundiæ et Willelmo Nivernensi comite.